Derduisende bestee op diesel vir ministers se kragopwekkersPatricia de Lille en die DA is die afgelope jare reeds in verskeie regsgedinge gewikkel. (Foto: Phando Jikelo/ANA) Terwyl die land deur volgehoue beurtkrag in die gesig gestaar word, het Patricia de Lille, minister van openbare werke en infrastruktuur, onthul dat haar departement byna R800 000 aan diesel bestee het om kragopwekkers by ministers se huise te laat loop. Dit is bo en behalwe die geld wat bestee word om oënskynlik 13 oortollige kragopwekkers namens genoemde ministers te vervang. En terwyl ’n verdere vier nuwe kragopwekkers boonop in die verkrygingstadium is. Só het Samantha Graham-Maré, die DA se woordvoerder vir die departement, Donderdag bekendgemaak. “Niemand hoef bewus gemaak te word van die verskriklike impak van beurtkrag op die lewens van gewone Suid-Afrikaners nie. Ons hoor daagliks van babas wat by kerslig by klinieke gebore word, desperate siek mense wie se afhanklikheid van suurstof hulle in lewensgevaarlike situasies plaas en besighede wat al hoe meer finansieel aan bande gelê word as gevolg van die impak van ure en ure sonder elektrisiteit,” sê Graham-Maré. “En terwyl belastingbetalers in die duister sit, word hul swaarverdiende belasting gebruik om ŉ donker-vrye bestaan te finansier vir die einste kabinet wat vir die Eskom-krisis verantwoordelik is. In ’n tyd waarin Suid-Afrika van een krisis na ’n ander swaai en ons burgers skaars daarin slaag om kos op hul tafels te sit, is minister De Lille niks minder nie as ’n hedendaagse Marie Antoinette. Sy beskerm die ministers teen die negatiewe impak van beurtkrag wat deur die res van die land ervaar word.” Graham-Maré het die minister versoek om besonderhede te verskaf van watter ministers baat vind by kragopwekkers en diesel. Volgens haar het De Lille nog nie op die versoek gereageer nie. “Dit is onaanvaarbaar. Waar belastingbetalers se geld gebruik word, eis ons deursigtigheid rakende daardie uitgawes.” Die DA beoog om weer die besonderhede aan te vra en indien De Lille weer versuim om daarop te reageer, sal die party ŉ versoek ingevolge die Wet op die Bevordering van Administratiewe Geregtigheid (Paja) indien om verdere besonderhede te bekom.